بسم  الله الرحمن الرحيم 
نموذج البيانات 
	اسم الباحث
	أحمد رشاد المدني

	إسم الراوي
	فتحية الصباغ   

	مكان المقابلة
	غزة

	عمر الراوي
	24 عام

	مكان سكن الراوي
	غزة - الزرقة

	المهنة الحالية
	طالبة

	المدينة الأصلية
	غزة

	المهنة سابقا
	-

	حضور غير الراوي للمقابلة
	لا   

	الحالة الاجتماعية للرواي
	أعزب

	مجال الدراسة ما بعد الثانوية
	جامعية

	هل عايش ما يرويه شخصيا
	نعم

	من أين حصل على المعلومات
	التجربة الشخصية 

	ملاحظات عن الراوي
	يلمس الفرق بين تفكير الجيل الحالي وبين الجيل الكبير في ما يخص الطعام ونوعيته وطريقة إنتاجه وهذا واضح خلال هذه المقابلة وقد تعمدت أجراء هذه المقابلات لمعرفة الفرق بين نظرة جيل اليوم والجيل الكبير لثقافة الطعام بشكل عام 


إيش بيعني الأكل عندك ؟ 

الأكل مهم جدا في الحياة ... طبيعي يكون في وجبة فطور من أهم الوجبات طبعا ... ووجبة غدا ووجبة عَشَا ... بس العَشَا يعني مش كتير ... الفطور بِدنَا حاجة تكون خفيفة على الجسم زي الجبنة ... اللبنة ... المرتديلا ... المرتديلا كتير زاكية طبعا ... كباية حليب مع نسكافيه ... أو شاي وقرشلة أو بسكوت ... إشي زي هيك يكون خفيف يِدِينا طاقة ... طبعا فيه بِعْملو فطور وخصوصاً يوم الجمعة بِكون يوم خاص عشان الكل بِكون متجمع ... الأخو والأبو والإم وكلهم بِكونو ... يعني فش حدا رايح عَشُغْلُه ... الكل بِكون متجمع فَبنِعمَل فطور ... بنقلي بطاطا ... بنقلي بِتنجان ... بنقلي زهرة ... بنقلي كوسة احياناً ... لما نقلي البِتنجان بِنحُط دَقَة عليه مع الفلفل مع اللمون ... بِنْحُطو على وجه البتنجان بكون طبعا بِشَهِي ... دَمَار ... ( دمار: يعني زاكي عالآخر ) بِنْحُط جبنة فيتا وجبنة بيضا وجبنة مثلثات وفي جبنة مُربعات ومرتديلا وفيه عُلب لحمة ... العُلب الجاهزة بِنِعمَلها بالطَوا وبِنِعملهَا وبِنحُطها عالأكل والكل بِنِبْسِط وبياكل ... وطبعا الأكل في يوم الجمعة بياخد كل النهار ... فش وقت بِالْمَرَة ... أما الغدا بشكل عام يعني بكون طبايخ ... طبيخ بازيلا ... بامية ... كوسة ... محاشي يعني ... وأحيانا بِكون أكلات دسمة زي مَنسَف مثلا عِنا الفتة ... المقلوبة ... المفتول ... والمفتول رائع كتير ... أنا من ناحِيَتي أنا بَفَضِل المفتول ... خصوصا لما يكون عليه قَرِع ... يا سلام ما ازكاه ... بِنْحَط على المفتول حُمص حَب ... بردو زاكي وبصل وبِكون على وجهو الْيَخنِي ... بِسَمُوه يَخْنِي ... بِحُطوه عَوِجه المفتول بِطْلَع رهيب يعني ... وإذا بدنا نعمل مقلوبة بِنحُط عليها مقالي ... بتنجان وبطاطا ... البطاطا أهم إشي في المقلوبة ... لازم تكون ... الزهرة ... البصل والتومة ... نتفة تومة ... وبِنْحُط لحمة تحت أو دجاج ويا سلام لما نِنِقْلِب الطنجرة ... بِكون قالب واحد ... بِنجيب معها لبن وإذا فِشي لبن بِنعمل صحن سَلَطَة فرنجية ... لازم لازم السَلَطَة تكون ... خُضَار كلها ... بندورة وخيار وجرجير وجرادة ... كتير منيحة السَلَطَة للجسم وزاكية بتكون مع الرز ... مقلوبة أو قِدْرَة ... فيه طبايخ طبعا هادي للأيام العادية بالذات ... خصوصا لَمَا الإم تكون بِتشتغِل ... طبيخ بازيلا مع رز أبيض ... طبعا البازيلا بِنْحط عليها بطاطا ونتفة جزر ... بِنْقَطِع الجزر عليها بِتطلع رهيبة مع الصلصة وبِنحُط فلفل أسمر وبهارات وبِنحط معها رز أبيض حسب حجم العائلة ... في بِدهم كُبَاية ستانلس فيه كُبايتِين فيه تلاتة ... يعني على حسب حجم العائلة ... طبعا العَشَا في الأيام العادية ... مش الكل بِتعَشَا .... بس الشباب لازمهم العَشَا طبعا ... أكيد ... يعني مليون بِالمِيَه بِناموش إلا لازم يِتْعَشُو ... فيه بِغلبو زوجاتهم وبِقُولُولهُم بِدنا مقالي زي الفطور ... بندورة وبطاطا وبتنجان وإعملي وغوصي بالسيرج ... هادا تقيل عالمعدة خصوصا قبل النوم ... فيه بِتْعَشُو سندويشة لبنة أو جبنة ... في أشياء كتيرة خفيفة عالمعدة عشان لما الواحد ينام بِنَفس الوقت مَيِسْمَنِش ومَيِتَقِلِش عليه الأكل ... في أكلات خفيفة يعني بِتكون خفيفة عالجسم ... فيه أكلة إسمها المْسَخن ... هادي رهيبة رهيبة جداً ... هادي عبارة عن جاج مْبَهَر بجميع البهارات ... كاري الدجاج ... بالفلفل الأحمر ... بِنْحُط نتفة صلصة عالجاج بِتطْلَع رهيبة رهيبة عالآخر ... مع نتفة ملح طبعا وشَطَة إذا فيه ... وبعدين بِنْحُطها بالفُرُن بِنخَليها تتحَمَر ... كُلُو هِيكَا يكون مَنظَرُو رهيب ... والمْسَخن طبعا فيه بِعْمَلو فراشيح في الدار ... وفي فراشيح جاهزة ... الفراشيح إلي في الدار عادي بِتِنعمل عالصاج ... بِتنْحَط عالغاز وبنعمل عادي خبز عادي وبِنْحُط الصاج عالغاز وبنخليه مش زي الفراشيح تعون الفتة رقيق رقيق عالآخر ... بِنْخَليه لا خميل كتير ولا رقيق عالآخر ... بِنْخَليه نُص نُص عشان للمْسَخَن ... أو بدون هالغلبة بَدل مَنِعْمَل ونجيب وودي وطحين وولع غاز ومش عارفة إيش ... بِنْجيب جاهز ... الفرشوحة تقريبا التلاتة بشيكل ... بِنْجيب حسب العِيلَة ... كل شخص تقريبا بِدو فرشوحتين ... المْسَخن لازملُو بَصل كتير كتير ... بِنْحُط البصل وبِكُون مْسَتْوَا وبيكون عليه سُمَاق ... بصل وسُماق ... بِنعمل بصل عَالبْرَاون وإلي مَعِندهوش برَاون بدو يِتخُوزَق طبعا ... بدو كمية هائلة المْسَخن ... بِنشَقِح بصل وبِنْسَتوِيه عالنار وبِنحُط الزيت ... بِنْحُط تقريبا نص قزازة زيت عالبصل وبِنجيب الفراشيح وبِكُونو طبعا لِسا طازة ... سُخنِيين ... وبِنْحُط هالبَصل ... بِنِفردُه عَكُل الفرشوحة ... بِنْخَليه منظرو رائع ... بعدين بِنجيب الجاج ... بِكون مِستوي الجاج في الفرن ... بعد ما يِستوي الجاج ونْطَلعه بِكون لِسَا سُخن ... وهادا قبل الأكل بربع ساعة يِنْحَط ... بنجيب الجاج إلي بِدو فخدة وإلي بِدو صِدر وجناح وإلي بِحُب الصِدر لحال ... إلي بِحُب فخدة وكل الجاجة لو يِصَحِلُو بياكلها ... يعني مثلا أنا اخويا بِحُب الفخدة والجناح والرقبة ويعني كل الجاجة بِوَفرهَاش ... بِنجيب الجاج والفرشوحة بِتكون مَفرُودَة ومَحطُوط عليها بصل ... بِنحُط مثلا فخدة وجناح بعد ما نْحُط فخدة وجناح بِنْلُفها زي فرشوحة الفلافل لما تِنْلَف ... وبِنِتنِيها من الاطراف وبِنحُطها بالصِنِيَة ... بِنْصَفِط هيكا منظرها كتير حِلُو بِتكون ... وبعد ما نْحط حسب أفراد العائلة إذا خمسة ستة عشرة بِنحُط مثلا 15 فرشوحة كل وحدة مَحشِية جاج ... بِنْحُطها في الفرن وبِنْسَخِنها شوية وكل العِيلة بِتِلتَم وبِكون في سَلَطة ... بِنْحُط هالصِنِيَة وكل واحد بِصَحنُو فرشوحة إلو وبياكلو "
إنتي قلتي إنو بِتْمََلُوه فلفل وبِتحبو الشَطِة معروف إنو أهل غزة غير عن الناس التانيين ... بِحبو الفلفل والشطة عالآخر وفي ناس تانية بِتحُبش تاكل الفلفل ؟   
" أه ... أهل غزة مولعِين بإشي إسمه فلفل ولاشَطة ... فلفل أخضر ولا فلفل أحمر ... فلفل أسمر ... فِشِي ولا طَبَق عِنا إلا وبياكله معاه فلفل ... فلافل بياكله معاه فلفل أصفر ... مرتديلا فلفل أحمر ... لَمَا ننتَبِل الجاج بِنْحُط عليه شَطة وفلفل أحمر ... لما نعمل فتة لازم معها الدَقَة واللمون والفلفل ... بِتْكُون بِتْشَلْفِط شَلْفَطة غير طبيعية ... في مثلا أنا مَرت عمي لما إجت عِنا زارتنا حَكت يييه إنتو مولعين بالفلفل ومش عارفة إيش ... الفلفل إشي أساسي ... يعني في موسم الفلفل الأحمر لَما يِطْلَع ما بلاقي إلا هالوالدة جايبة تلت بُكَس أربع بُكَس ... كل عِيلَة مش بس إحنا يعني كل أهل غزة ... بتكون جايبة أربع خمس بُكِس فلفل وبْنِطحَنه أو خالي بِطْحَنِلنا إياه إحنا عِنا طَحَانة بِطِحَنُه ... وبِنْحُط عليه اللازم ... وبِزِر الفلفل إلي بِحرِق هادا لازم... إذا كان طَرِي وبِحْرِقِش مَلْهُش فايدة عالفاضي جايبِينُه ... المهم يكون بِحْرِق ... والشَطِة عِنا طبعا بِنشتري بالكيلو أو نص كيلو ... كل ما نِعمل إشي بِنْحُط ... تشكن بيتزا ... تايلندي ... تتبيلة جاج ... لَما نجيب الأندومي فوق ما فيها بهارات بٍنْحُط شَطة ... لَما مثلا نْبَهِر الجاج بِنْرُش عليه شِطة ... يعني بِنْكَتِر الشَطة والفلفل الأحمر فيها " 
طيب ليش المهاجرين ما بِحبو الفلفل ؟ 
" كل واحد حسب عاداتو وتقاليدو ... إحنا أهل غزة بِنْحُب الفلفل ... المهاجرين في من الجورة وغيرها ... يعني بلادهم عديدة ... وكل واحد حسب عاداتو وتقاليدو ... كل واحد هُوا وعادات أهله وتقاليد بلده " 

توي قلتي إنو بِتْخُوزَقو لما مَيِكُنش فيه بروان ... ليش بِتخوزقو ؟ ومعروف تعون زمان لما كانو بدهم يعملو اكلة سمقية يِفرمُو البصل على إيدهم ؟ 
" هلقيتا مثلا البصل لو بدك تجيب ... خصوصا للمْسَخَن ولاَ خمسين بصلة ... بدك تفرمهم وتوسخ إديك وعنيك حَيِصيرو دموع ... واد دموع ... وحَيِصير معاك رَشِح وحالتك على الله ... وريحتك بدها تصير بصل وكل نتفة بِدك تاخد دُش من البصل ودُش من التومة ... أما تكة زر أحسَنِلنَا ... بدل ما انجيب سكينة ونوسخ غراض كتير وانوسخ المجلا في البراون وخَلَص بِنتغط عالزِر ... أيام زمان والله عن جد الله يعينهم ... الله يعينهم الله يعينهم ... مش عارفة كيف كانو عايشين ... كانو مثلا في الرْطَال                   ( الرَطِل ثلاثة كيلو ) عن جد مش عارفة كيف كانو عايشين ... أنا شخصيا مش عارفة كيف ؟!!! أنا مَعُمرِيش جربت إنو أعمل بالسكينة ... خَلَص عالبراون ... حتى عِنا تلت أجهزة براون ... أشكال متنوعة ... هادا البراون فيه شفرة بِتطحن عليها البصل والحمص وبتعمل عليه إيش ما بِدك ... فيه كمان مبشرة ... مثلا بِدك تُبشُر خيار بدل ما انجيب السكينة ونقطع خيار للأكل أو للبيتزا للجبنة ... بتروح بِتْحُط شقفة في البراون بِتقَطِعلَك إياها بَشِر ... فيه مثلا الخفاقة بدل ما نُخفُق في إيدنا بالكِكسة ونتعب ونِهْرِي العَضمَة تعت إيدنا ... عَطُول تِك تك تك بتكون جاهزة الكيكة ... فيه العجانة بدل نا نُقعد نْخَبِط بُكْسَات بالعَجين ونتعب وإيدينا وشرايين إدِينَا ومش عارفة إيش ... بِنْحُط هالطحين في هالخميرة بالبراون ... طبعا في إلو قطعة خاصة ... العجانة ... بنضغط ... تك ... أبو تلت دقايق بتكون العجينة جاهزة ... هادي أسهل بكتير من أيام زمان ... كانو معقدين حياتهم تعقيد بشكل غير طبيعي " 

كيف كيف إنتو بتنظرو لجيل زمان إلي كانو يتعبو بالطبخ والأكل ؟  
" أيام زمان زي ما كنت أسمع من سِتِي ( الجَدَة ) وإمي بِتحكيلي عن أيام سِتِي إيش كانو يعملو ... كانو يِعَانُو ... عن جد والله كانو يِعانو ... مثلا بدهم يِطبُخو ... أول إشي فش عندهم غاز كان ... على هالبابور ... وولع يا بابور الكاز ... زي أيام الحرب ( الحرب على غزة أواخر 2008  حيث فرضت إسرائيل الحصار على قطاع غزة ما أدى لإنقطاع الوقود والغاز فلجأو الناس لبابور الكاز ) زي أيام الحرب بالزَبِط ... يمكن هُمَا أَمَّر ... ولْع يا بابور الكاز ( كلمة أصبحت مشهورة على ألسنة الناس أيام الحصار الإسرائيلي للقطاع وهي مقطع من أغنية شعبية أُنْتِجت خلال الحصار على غزة ) بِحُطو هالطنجرة الكبيرة على هالبابور الصغير ... مش عارفة كيف كان يِحْمِل الطنجرة ... ويعملو وهاتي يا بنت عَصْرِي البندورة ... مكنش في صلصة عُلب ... بردو هادا إشي منيج إنو في عِنا عُلب صلصة بِترَيِحْنَا بدل ما نْجيب البندورة وقَشِر البندورة ويِحُط هالمِصفَاية وفَغِص بهالبندورة عشان تِنزل مَيِتهَا لما يِطبخو مثلا بازيلا ولا لوبيا أو أشياء زي كِده ... يعني تعب ... عِنا هان توفير بالوقت والجُهُد كمان ... هناك بدهم أربع ساعات لما يكون الطبيخ جاهز ... هانا بالكتير نص ساعة بِكُون الطبيخ جاهز ... بالنسبة لأيام زمان كمان ... لما كانو بدهم يعملو إشي لازم يصير ثورة في الدار من ناحية الجَلِي ... كيف بِجْلُو في المَيَّه ... عن جد الله يعينهم ... بِجِيبو طنجرة والصحن أول إشي بِشَطفوه ... بِشَطفو كل الجَلِي بنفس المَيَّه ونتفة صابونة ... فِشِي بِرْل ( دواء لغسيل أواني المطبخ ) كانو بْصَبُونة شكعة ولا مش عارفة إيش ... كانو يِجلو في هالجَلْيَات ... عن جد معاناة ومكنش فيه يعني إلي عِنا اليوم مُعلبات زي مثلا بكيت بازيلا متلجة بِكُون جاهز وخَالِص ... عندهم البازيلا لِسَا بِدك تْنَقيها من الشجرة... أربع ساعات وإنتا بِدك تْنَقيها بالآخر بِتِنشْفِط شَفطَة وحدة ... يعني بأقل من نص ساعة بِتْكون مأكولة ... وفي كمان عِنا زي الضُرَة ... بتكون مْتَلَجَة في العُلب ... بَرضو هادي لزيزة مع الشوربات مع الجزر مع البطاطا ... زمان كانو يِتعبو ويعانُو معاناة كبيرة " 

طيب اليوم إيش فطرتي ؟
" أنا والله اليوم فطَرِت لَبَنَة وحطيت عليها نتفة زيت مع رغيف مسخن عالغاز ... سُوقِي طبعا (سُوقِي : إعتاد الناس أن يُطلِقو إسم خُبْز سُوقِي على الخبز من المخابز في الأسواق أما الخبز المخبوز في البيوت فيقولو عنه خُبز بَلدي أو دَارِي ) وخليته هيكا مْحَمَص منيح ومْقَحْمَش وحطيت هالصِنِية وحَطيت هاللبنة في هالصِنِيَة وحطيت هالخُبُز وصحن الزيت والزعتر ودُقَة وزتون مع كُبَية شاي ... اعْمِلت الشاي والله واشْرِبنا وكَيَّفنا أنا ومَرْت أخويا ... أكلنا زعتر واكلنا زيت واكلنا لبنة وأكلنا زتون ... الزتون مع الشاي زاكي كتير كتير كتير خصوصا الزتون الأسمر مش الأخضر ... الأسمر لما يِكُون طَرِي ما أزكاااه ... موسم الزتون عِنا ... لما يِيجِي موسم الزتون الكل بِشْترِي زتون ومنو زيت طبعا ... إحنا بِنْشتري تَلت تنكان بِضَلو طول السنة ... تلت تنكات زيت ... الزيت شيئ أساسي في الدار ... لازم يكون ... إذا فِشِي زيت يعني الحياة بِتْكون أبْصَركيف (أبْصَركيف : يعني ليس كما نريد أو لا يعجبنا ) الزيت مهم للفول ... لما يكون فول ... مستحيل ناكل عِنا الفول بدون زيت ... في قطاع غزة بشكل عام مستحيل ناكل الفول إلا بالزيت ... مستحيل ... من سابع المستحيلات ... إذا فشي زيت مَحَدِش بياكله ولا حَد بَصيبه ... وأكلنا لبنة ... اللبنة زاكية ... اللبنة إحنا بْنِشريها مش مْعَلَبَة جاهزة ... الزلمة بِجِبلنا إياها من حليب طازة ... من بقر ... هادا الزلمة إلي عِنا فيه عندو مزرعة وعِندو بَقَر ... بِحْلِب الحليب طازة يعني ... وبِجِينا هانا بالسيارة تبعتو أو كان زمان بالكَارة والحمار ... بِنْشتري منو لبنة ولبن وحليب ... حليب تلاتة كيلو بالطنجرة للشُرُب وبْنِعمل منو لبن كمان ... وصدقني إنو هادا أَوفَر ... بِجِبِلْنا الحليب وبْنِعْمَلُه لبنة ... وهادي أوفر طبعا بمليون مَرَة من إلي بِنْشتريه من الدكاكين والسوق جاهز ... عن جد أوفر ... بِبيعك العُلبة الصغيرة ب 8 شيكل ... طيب هان الزلمة حليب طازة وهُو عامله طازة بِنشريها ب5 شيكل أو 6 شيكل ... أوفر وأكتر كمان ... الكمية أكبر ... بِكون طعمه رهيب رهيب عالآخر ... أحيانا إحنا بِنْجيب حليب طازة وبْنِعمَلُه عِنا لَبَن ... عن جد بِكون زاكي ... بدل ما نشتري إحنا لبن ... مثلا عْمِلنا رز مْقَدر عْمِلنا مقلوبة ... كل واحد بِدو كاسة لبن ... 15 نفر ب 15 شيكل ... إحنا بِنْشتري من الزلمة تلاتة كيلو ب 7 شيكل ولا هو ب 8 شيكل وبْنعْمَل اللبن عِنا ... بِنجيب طنجرة هالحليب وبِنْحُطها على هالنار ... إيش بدنا نخسر ؟ ولا إشي ... بِنْحُطها على النار وبِنْخَليها تغلي لمدة ربع ساعة وبعدها بَطْفِي الغاز ولتاني يوم الصُبح ... بِكُون بارد تاني يوم الصُبُح ... بس بِكَلفني كاسة لبن وحدة ... لبن عادي وبِكُون حامض ... بَحُط اللبن العادي بهالحليب وبَخفُقه بَخفُقه وبَحُط هالطنجرة بمكان دافي زي الفُرن مثلا وبَخَليه يوم وبآجي تاني يوم بَلَقِيه لبن وما أزكاه ... حامض وزاكي وأزكى من الجاهز وأوفر بكتير " 
طيب إنتي وحسب كلامك واضح إنك متعلمة أشياء كتير وإنتي عمرك صغير ... مين عَلمك وإلي زَيِك بتحبو تتعلمه الطبخ وليش ؟ 
" إلي عَلَمْنِي الوالدة الله يحفظها ... طبعا الوالدة أي إشي بِتعْمَله بتنادي تعالو يا بنات ... تعالو شُوفُو ... صح إحنا بْنعْمَلِش معها بس بِتْقُلْنَا كيف ... إنو أول مرة هِيَا تعمل تاني مَرة ... تالت مَرَة ... بعدين بْتِرْكِن علينا ... إذا زَبَطناه كان بها ... وإذا مَزَبَطْنَهُش بترجع هي تْعلمنا وتْقُلنَا إيش الغلط إلي إغلطناه وبْتِحكيلنا ... كزا كزا كزا ... وبعدها بْتعمله يعني هيّ بِتْزَبطُه بِطلع الاكل عن جد رهيب ... وبِتْعَلِمنِي طبايخ طبعا ... زمان مَكُنتش أعرف أقلي البيض ... هلقيتا صرت أعرف كل إشي ... كيف الجاج بْتنضَف لما يِيجي من عند الزلمة ... كيف بِتْبَهر بِكون بهاراته زاكية مش نْحُط كل البهارات ... ما هَبَ ودَبْ زي بعض هالناس ... يعني إلو بهارات خاصة الجاج ... السمك أنا لِسَا مش كتير فيه بس يعني بَعرَف أعْمَلُ سمك ... قلي أو شوي ... أما أتَبِل لا شُغُل الكبار هادا ... هلقيتا انا بردو بَعْرف أعمل لبن من الحليب ... مثلا إنتا بْتفتح التلاجة بتقول يااا الله مفش أكل ... بأدخل أنا عالمطبخ ... أختي مثلا بِتيجي بْتِحكِي ياالله فشي أكل نفطر ... يوم الجمعة مثلا ... بكون الكل نايم ... بِحكُو ياالله هُو هاليوم إلي بِنكون قاعدين فيه ... المهم بَدْخُل أنا بعدها ... فيه بِكون أكل ... بس مش جاهز ... بِدو عَمَايل ... بَجيب مثلا هالملفوفة الحَمرا بَعْمَل سلطة ملفوف أحمر ... في ملفوف أبيض بَعْمَل ملفوف أبيض مع خَل تفاح أو خل العِنَب بِكُون زاكي مع جزر ... بَطَلِع بِتنجان بَقَشرُه وبَقْلِيه ... بَطَلِع بطاطا ... بَعْمَل حُمص ... الحمص إحنا بِنْعمله جاهز ... بْنِشترهُوش في الدار ... بَعْمَل فول ... بردو الفول عِنا جاهز بالفَوَالة ... هادي الفَوالة يمكن إحنا مشهورين فيها ... بِنْحُط الفول في هالفَوالة ... هادا جهاز موجود عِنا ... وبْنُشبُكه لتاني يوم الصُبُح ... مثلا من الليل لتاني يوم الصُبُح بِكُون مهبُوك هَبِك الفول ( مهبوك هَبِك : أي دايب دوب في إشارة إلي أنه أصبح جاهز للإستخدام ) وبْنعمله ... مع فلفل وملح وبْناكله أزكي من مِييت (100) فول ببَعْمَل مثلا بيض ... البيض بِنْعمِل بأشكال متنوعة ... طبعا في بيض عيون ... بدون تحريك يعني بس بِنْقَلبُه تقليب بالشُوكة ... فيه بيض بالملح مخلوط مع الفلفل وبِنْحُط عليه شوية فلفل أسمر بالوجه ... هيكا بِكون منظره حِلو ... العين إلي بتاكل يعني ... وفيه بِعْمَلُه بيض مسلوق ... بِنْحُط البيض المسلوق بالصحن وفيه بِقشرُوه وبِخلوه الحَبَة بْوَحْدِتهَا ( كل حَبَة لَحَال ) وفيه مثلا بِعْمَلُه أربع بيضات وبِقَشروه وبِقطعُوه بالصَفَار والبَيَاض وبِنْحُط رَشة ملح والزيت ... بِنْغَرقُه بالزيت طبعا ... بِكُون زاكي ... يعني أشكال متنوعة ... في بِسُلْقُه البيض بدون قِشرته ... في بِعْمَلُه سَلَطة في بيض مسلوق ... سَلَطة فرنجية عادي وبِحُطه عليها خبز مقلي ... خبز مقلي مقطع صغير صغير ... وبيض مسلوق ... بيضتين بالكتير ... بِنحُطه والله عن جد زاكي ... يمكن إنتو ما جَربتوش تاكلوها هادي السلطة إلي في البيض المسلوق بس عن جد رهيبة ... دُقتها عند أختي المتزوجة ... طبعا في كمان من الفطور يعني ... مَرة كان عِنا جبنة وبدهم يِعمله سندوشات جبنة ... بِكَسلُو يِحُطو سندوشات بَرُوح أنا عالسريع العجينة بِتَخُدِش عالبراون تلت دقايق أربعة ... بعمل هالعجينة وبَفرِد هالصَواني وبأجيب علبة جبنة فيتا وبَحُط عليها فلفل أحمر ونعنع وبصل وبَخلِطهُم ... بصل لا خِشن كتير ولا ناعم كتير ... نص نُص ...وبَخلِطهُم ... بصيرو زي تتبيلة وبَفرِد على العجينة هالجبنة وبَحُطها بالفرن الكهربا أو الفرن العادي ... بَرَكِب بكرج شاي وبَصَحيهُم كلهم والكل بياكل وبِشبَع كمان وبِزيد ... وهي الفطور ... يعني إذا مَفِش إشي بتعمل من التلاجة "

طيب نرجع لموضوع تعليم الأم للبنت لعمل الأكلات وغيرو ... ليش ؟ 
" شوف ... الإم لما بدها تعلم بنتها بِكُون لهدف ... وهاد الهدف إنو البنت لما بُكرة تتزوج وتفتح بيت لحالها ودار لحالها والله بِرزقها أولاد بدها تصير تطبخ لجوزها ... يعني الراجل أهم إشي عندو بطنو ... لازم تتعود ... وخصوصا الأكلات الشِهية ... الأكلات الشهية لازم تتعلمها ... لإنو الراجل أول ما بِسأل إيش الأكل في الدار ... من حد ما ييجي من الشُغل بِشلَح هالجكيتة وبِحكي إيش طابخين ؟ إيش عاملين ؟ شامم روايح عطرة ( تقوم المبحوثة بتقليد الإنسان وهو يَشُم ) ياالله إيش هادي الريحة ؟ بأول ما بِسأل بِسأل عالأكل ... فعشان كده الغم حريصة أشد الحرص إنو تْعَلِم بنتها عشان تِسعِد جوزها وتسعد أهل زوجها ... مثلا إحنا إذا حماتها كانت مسافرة تعرف تطبخ لأهل زوجها أو لزوجها ... أيام العزايم تعرف إيش تْسَوِي ... مش كُلُو جاهز جاهز جاهز ... لأ ... أما الرجال مش لازم يُدخُلُو المطبخ ويمسك الطبيخ أنا ضد هادا الإشي ... لإنو الراجل بِشُغلُو مَلْهِي ... وقتيش بِرجَع عالدار ... وقتيش بدو يرجع عالدار عشان يطبخ ؟ لازم الوحدة هيا إلي تتعلم ... بعدين الراجل بِضَل راجل بِدخُلِش المطبخ ... الراجل وظيفتو يشتغل ويجيب الخضرة على الدار والمَرَة تستخدم هادي الخضرة بالأكل ... فيه والله نسوان ولسا متزوجين جديد وصغار كمان بِبََدعولك في الأكل ... بِبَدعولك ( من الإبداع ) ... إيش ما بدك ... وفيه يا صلاة النبي بِيجو من عند أهلهم بِعرفوش يِكسرو البيضة ... يمكن أنا بالغت ... بعرفوش يكسرو البيضة بس هادي كناية إنو بتعرفش إشي بالأكل " 

طيب إنتي قولتي الراجل أهم إشي عندو بطنو ... ليش ؟  
" هادي مشهورة مشهورة في غزة ... مش بس في غزة يمكن بكل فلسطين ... هلقيتا إنتا مثلا لما تكون بتشتغل من الساعة 8 للساعة تنتين ونص مثلا ( 02:30 ) أو تلاتة ... بترجع عالدار بِكون بطنك بِمغَضَك من الجوع ... بِطَلِع أصوات من بطنك من الجوع ... فإنتا أول ما بتسأل إلا عالأكل ... إيش طابخين ؟ وإذا مَكَنَتِش المَرَة طابخة بِتْغُز عالتلاجة عِدِل ... أو عالفرن بِتفتحو بتشوف إيش طابخة مرتك ... وطبعا إذا راح عالمطبخ وشاف الغاز فاضي والفرن فاضي بِعمل نكد في الدار ... ليش مش طابخة ؟!! إنتي كل يوم هيك ( تتحدث المبحوثة بإنفعال بصوت عالي مقلدة الزوج في حالة الغضب ) بِنْسَا طبعا إيش طَبَخَتْلُو أول مبارح وأول أول مبارح ... بحكيلها إنتي ليش بتطُبُخيش ؟ ومش عارف إيش ... يعني بِعَصِب وبِنَرفِز وأحيانا بِطلع من كل الدار ... مثلا بِطلع بِرجع آخر الليل ... بِكُون رايح مثلا إذا كان ساكن بعيد بِكُون رايح عند إمو ... عشان عندها أكل أو طابخة أو عاملة إشي دسم ... لإنو مرتو مش عاملة ... منها بِتْطَمَن على إمًُو ومنها إنو بياكل ... لإنو مرتو مش طابخة ... وإذا كانت طابخة طبعا بِروح بياكل وبعدين سَلِم إديكي ... يِسلَمو إديكي والله هالأكل عمري ما دُقِت زَيُو ... يعني لازم يكون الأكل جاهز في الدار ... وإلا الشَب أو الراجل بِعَصِب ... والبطن عندو إشي أساسي ... لازم يِعَبِي البطن والكرشة بعدين يِكَمِل اليوم عادي "

طيب خلينا نروح لموضوع تاني ... إنتو ساكنين بعمارة سكنية عادة إنو الجار يبعت لجاره أكل موجودة ولا لا ؟ 
" هادي موجودة ... مِيَة بالمِيَة موجودة ( 100% ) إحنا مثلا ساكنين في عمارة الجيران عِنا فشي حدا بِشُمِش ريحة طبيخ التاني ... لازم ( يِشُم ) ... فيه مثلا بِبعَتولك ... جارتنا مثلا إحنا إذا كانت عاملة مقلوبة بِتْحُط بصحن مقلوبة وبِتْحُط عليها نص جاجة أو إشي زي كِده ... عنا إحنا التعاون والتكافل كتير منيح ... إحنا والله الطبيخ مثلا طبيخ بازيلا طبيخ بامية طبيخ لوبيا بْنِبْعَت لجارتنا ... وهما ببعَتُولنا ... متعودين هيك خلص إحنا هيك ... فيه بِبعَتُوش ولا بِهتَمُو في الجيران ولا حاجة بس إحنا عِنا الجار إشي ( كبير ) لازم  نزورو ونِكرمو وهو يِبعَتِلنا وإحنا نِبْعَتلو ... هادا في الطبايخ ... إحنا مثلا الحلويات عِنا لازم لما نعمل نبعت للجيران كلهم تقريبا ... إحنا ساكنين في عمارة أو في برج ... مثلا إحنا بنعمل كيكا ... بنعمل قالب واحد ...بِرُوح انا بحكي لماما طيب جارتنا إم فلان وإم فلان ... معقول إنتي تعملي ومَتوَدِيش ... طيب جارتنا بتعمل وبِتْجِبِلنا ... لازم تودِيلها بِنفَعِش ترجعي الصحن فاضي ... بِنزَود الكمية ... إيش بنعمل ؟ قالبين بدل الواحد ... قالب إلنا والقالب التاني بِنوَزعو للجيران إلي بِبعتولنا دايماً ... بِنفَعِش نْرَجِع الصحن فاضي ... هادا من عادتنا ... إحنا بِنْوَدِي للجيران والجيران بِوَدولنا وأحيانا بنعمل بسبوسة بِنْوَديلهم ... حلبة ... كيكة ... بفاريا ... هما بِجيبو كيكة جاهزة بِجِبُولنا من الكيكة الجاهزة ... بعدين إسمع الريحة بتكون شهية جدا جدا جدا ... وفي العمارات الأبواب جنب بعض ... من الشبابيك بِشَمْشِمُو الناس ... فلازم إكرام الجار " 

طيب إنتي حكيتي كلمة مهمة إنو بشنفعش ترجعو الصحن فاضي ... ليش ؟   
" والله شوف إذا هُما بَعَتُولنا صحن مليان ليش إحنا نْرَجعُو فاضي !!! إحنا لو بِدنا نرجع الصحن فاضي هادا الإشي عيب ... نْرَجعُو فاضي !!!! مستحيل هادا عيب ... الناس يِجِبُولنا صحن مليان نرجعو زي ما هُوا فاضي ... بِنفَعِش ... ناكل الأكلات ونِحكيلهُم سلم إديكو ونرجعو فاضي ... لأ ... والله إذا جَبولنا مثلا صحن كيكة وإحنا فشي عِنا إشي نْوَديلهُم إياه بِنخليه لبُكرة وبنِعمَل خصوصي عشان نحُطِلهُم بالصحن تبعهم ونْوَديلهم إياه ... هادا خصوصي إلهم ... وطبعا بنعمل إلنا مَحْنَا صرنا عاملين عاملين ... وقضية إنو نرجع الصحن فاضي يعني مش ( لايقة ) ... لإنو إذا رَجعنَالهُم الصحن فاضي فيه ناس بِزعَلو ... والله عيب عليهم رجعو الصحن فاضي ... لازم يكون الواحد عندو نظر ... وفيه بِزعلوش وإذا بعتولنا مرة ببعتُوش كمان مرة لما نوديلهم الصحن فاضي ... فيه بِضلو على تواصل وبِبعتُولنا ... بس إحنا مش من هالنوعية أنو نْرَجِع الصحن فاضي !!!! بِنعمل خصوصي عشان نْمَليلْهُم إياه ونوديلهُم إياه ... بِفرحو وبِنبِسطُو وبتضل العلاقات حسنة وبتضل العلاقات منيحة ... وسلم إديكي ياإم فلان ووالله إنتا هادي كيف إعملتيها أعطيني الوصفة ... يعني هادي ( الأمور ) بِتْحَسِن العلاقات الإجتماعية بين الناس " 

زي ما حكيتي دايما النسوان بِسألو بعض إيش طبختي وهادي الأكلة كيف إعملتيها ومن هالكلام ... ليش حواديت النسوان دايماً في الأكل ؟ 
لإنو مفش شَغلَة ولا عَمَلَة عندهم إلا الطبيخ والحلويات والأكل ... لما تْرُوح عند وَحَدَة أو عند جَمَاعَة بِتْحَدَتُو ... طبعا النسوان إشي طبيعي إنو يكون حَدِيتْهُم عن الأكل وإيش عْمِلْتِي وإيش طَبَختي ؟ وإيش عَشَيتِي جوزك وإيش عَشَيتي ولادك ؟ وإيش غديتيهُم ؟ وكيف عملتيه وليش عملتي زي كده ؟ هادا إشي مفروغ منو ... كل النسوان بِتْحَدَتُو عالأكل ... مثلا انا لما أبعت لجارتي إشي وتكون حَبَتُو ونفسها تِعْمَلُو ... غَصبِنعَنهَا بدها تسأل كيف إعملتيه وكيف سَوِيتيه ؟ واعطيني المقادير بالزبط ... أو هًُما لما يِبعَتُولنا إشي ويكون زاكي طبعا سبحان الله الإشي لما حدا يِبعَتلك إياه بِكون إلو طعم خاص ... نكهة خاصة ... بِكون زاكي جدا ... وإنتي لما تبعتيه بالنسبة إلهم بِكون إلو رونق ونكهة خاصة بردو ... فَبِسألو كيف إعملتيه وايش المقادير ... بتصير تحكي والله حطيت نتفة كاشو ... سَيّحِت نتفة شكولاتة وحطيتها ... مثلا كيف عملتي البفاريا ؟ طبقة نسكافيه ومش عارفة إيش وحليب وبسكوت والسكوت تلت طبقات وفيه بِخَلوه طبقتين ... يعني النسوان حواديتهم دايماً إيش عملتي وايش طبختي ؟ والله هادي أكلة زاكية كيف عملتيها ؟ والله هادي الحلويات زاكية كيف عملتيها ؟ وهكذا ... هَي كل حواديتهم " 

طيب كلامك يعني إنو الأكل صار وسيلة للتواصل وقوة العلاقات الاجتماعية بين الناس... وإذا إلك جارة بِتحبيها بتبعتيلها والعكس ؟ شو رأيك ؟
" صحيح ... هادا الكلام صحيح ... الأكل عِنا بالنسبة إلنا لما إحنا نبعت لجارتنا أكل هادا كِنَاية عن حُبنَا لإلها ... كناية عن علاقتنا الشديدة فيها ... كناية عن إحترامنا لإلنا ... وهِيَا لما تِبعَتِلنا بردو كمان كناية عن إحترامها لإلنا ... وبِتْقَدِرْنَا وإحنا بِنَظَرهَا كْبَار ... مثلا إنتا جارك ... وجارك عالعين والراس بس بِتْكُنِش العلاقة كتير كتير ... العلاقات متدهورة بِتكون ... هادا لا بَوَديلو ولا بِوَديلي ... كل واحد في حالو ... بُطبُخ هالطبخة وبياكلها لا بِبعَت ولا حلو ولا غيرو ... هادا إيش ؟ هادا كناية إنو فشي علاقة بين هدول الجيران .... أما لما تلاقي الجارة هادي بتبعت كيكا وطبايخ هادا كناية إنو العلاقات الإجتماعية قوية فيما بينهم ...مثلا بِيجُو عندك بِتعِزيهُم عِز كبير ... بِتجِيبيلهم كل أصناف الفواكه وبتعملي حلويات خصوصي ... في حين آخر بتيجي عند جارة ... كباية هالشاي وعصير وقهوة مع السلامة ... في حين إنو بيجي عندك جار تاني بتعمليلو كل إشي ... الحلويات حلويات ... والفواكه فواكه ... والمُكسرات مكسرات ... والعصير عصير ... عصير طبيعي كمان مش أي عصير ... هادا كناية إنك بِتْعِزِي الجار وبْتِحتِرميه ... هادي أواصر إجتماعية قوية جدا " 
طيب على سيرة الضيوف ... إنتو لو إجا عندكو ضيف بِتعزوه على الآخر على الآخر إيش طبيعة الضيافة إلي بِتقدمولو إياها ؟ 
" إذا كانت مَعَزتُو كبيرة كبيرة أول إشي بِيجي وبيقعد ... أهلا وسهلا وكيف حالكو وايش أخباركو ؟ بكون عنا فراولة ... بِكون عِنا مانجا ... لو فيه فراولة بَعصُرلُو عصير فراولة ... ولو فيه مانجا بَعصُرلُو عصير مانجا ... والله المْخَبَا بِنطَلِعِلهُم إياه ... عشان إحنا بِنْعِزهُم ... إذا فشي فواكه في الدار والدنيا كانت آخر شهر بِنْروح بنِشتري من الدكان وحتى لو فش مصاري بِنتداين من الدكان ... بِنروح بنشتري مثلا قزازة عصير مانجا ... عصير جوافة ... سفن ...  ستار ... كولا ... مشروبات ... وبعد ما يشرب المشروب والعصير ... بِنعمل مثلا شاي مع صحن بسكوت ... بِنجيب بسكوت أو إحنا بنكون عاملين بسكوت جاهز أو بنشتريه من الدًُكان ... بيشرب شاي وبياكل بسكوت معاه ... بعد البسكوت والشاي بِنجيب مثلا مُكسرات ... بنجيب فستق حلبي ... بِنجيب لوز ... بِنجيب بزر ... بنجيب ضُرَة ... مكسرات هندية ... بِنجيب بندق ... بِنجيب كاشو إذا كان يعني مَعَزَة خاصة ... بِنخليش نوع من المكسرات إلا بٍِنجيبو كُلُو ... بياكلو المكسرات وبِنبسطو وهادي كناية عن مَعَزِتنا لإلهم في الضيافة .... بعد المكسرات ممكن إذا فيه مشروب ساخن كمان ... نِسكفيه ... كَبتشينو ... بعدين بِنْحط جاط فواكه لإنو إحنا بنْعِزهُم مَعَزَة خاصة ... موز .. تفاح ... برتقال ... كَلَمَنتينا ... كَاكَا ... يعني الموجود في السوق حسب إذا كان فصل الشِتا او فصل الصيف ... بعدين كباية قهوة ... أو فناجين قهوة ... وبُقُعدو واهلا وسهلا يا جماعة وخليكو والله خليكو ... وبِنْدُق فيهم كمان (وبِنْدُق فيهم : أي نواصل الترحيب بهم بإستخدام بعض الكلمات مثل ... بدري ... أقعدو ... هينا متآنسين ... إلخ )
طيب إنتي قولتي إذا بِنْعِزهًُم مَعَزَة خاصة بِنجيب كاشو ... ليش كاشو يعني ؟  
" شوف الأشخاص العاديين ممكن نْجِبِلهُم بزر وفستق وضُرَة بالكتير يعني عادي ... لكن إذا ضيف إلو مَعَزَة خاصة وإلو إحترام كتير عِنا بِنْجِبلو كاشو ... إنتا بتسأل ليش الكاشو ... الكاشو غالي كتير في السوق لما ييجي هادا الضيف العزيز ... لما نشتري إحنا إلو الكاشو كناية إنو إحنا بِنْعِزُو مَعَزَة خاصة ... طبعا هادا كُبُر قيمة للضيف ... لإنو الكاشو غالي جدا " 

طيب حكيتي قهوة مع السلامة ... شو يعني قهوة مع السلامة ؟
" أكيد ... هادي موجودة عِنا طبعا ( تضحك المبحوثة ) قهوة مع السلامة ... أنا بَسمع بِحكُو قهوة مع السلامة ... القهوة عِنا بِتتقدم آخر إشي بعد كل إلي بدنا نقدمو ... لما ييجي ضيف عزيز قبل القهوة بِنْحُط أصناف كتيرة عشان بِدنا إياه يِطَوِل في القعدة ... أما لما ييجي واحد قاعد على قلبنا قعًُود ... بدنا إياه يِرَوِح بسرعة يعني ... بِنعملو كاسة هالشاي وبعدها القهوة على طول ( بسرعة ) ... كناية إنك رَوِح ... هادي عادة عِنا ... القهوة آخر إشي بتتقدم ... يعني إذا قدمت أول إشي معناتو على طول بدو يِرَوِح الشخص ... يعني قهوة مع السلامة "   
طيب نرجع للضيافة إيش الأكلة إلي ممكن تقدموها للضيف العزيز ؟  
" أنا من وجهة نظري ... كل واحد على هوا وجهة نظرو ... على هوا الأكلة إلي هُوا شايفها إلها شعبية أكتر ... في أكتر من أكلة عِنا إلها شعبية ... للناس الكُبَار أو لما ييجي عِنا ضيف عزيز ... فيه بِعْمَلُو منسف ... ... فيه بِعْمَلُو جاج ... ... فيه بِعْمَلُو قِدر على لحمة طازة بتكون ... فيه بِعْمَلُو مفتول على جاج ... فيه بِعْمَلُو رز مْقَدَر ... ... فيه بِعْمَلُو مقلوبة ... ... فيه بِعْمَلُو شَوي ... أنا من وجهة نظري إنو الشَوِي أحسن إشي ... إحنا في عيلتنا لما ييجي عِنا حدا إلو معزة خاصة أو ناس كُبَار ييجو عنا وبدنا نعملهم غدا إحنا الأكلة إلي بِنقدمِلهُم إياها مشاوي ... المشاوي إيش بتشمل ؟ بِنجيب دبابيس ... فخاد جاج يعني ... بِنجيب جُنحان ... أو جاجات كاملة ... مثلا 11 جاجة ... عَنا إحنا الأكل يزيد ولا يِخِس ... بنجيب إشي أكتر ... إفرض إجا حد فجأة ... ضيف تاني ... لازم تكوني عاملة حساب ... يزيد ولا يِخس ... هادا إشي أساسي ... بْنِعْمَلُو مشاوي ... الجاج طبعا بِنشويه ... بنجيب كوانين فحم ... وبنجيب المشاوي والسياخ وبنعمل كفتة وبنعملها كباب ... بِنجيب كبدة ... شيش طاووق ... بنجيب كل أنواع السلطات ... سطلة فرنجية وسلطة البندورة المَشوية عالفحم والبصل والفلفل ... سلطة تركية إلي هي صلصة وبصل ونعنع وملح ... هادي زاكية ... السلطة التُرْكِيَة ... وسلطة فرنجية وسلطة المشاوي ... والكل بِكون قاعد والكانون ولا الكانونين بالنص وبنكون مبسوطين والبهجة والسرور بتدخل للضيوف تبعونا ... وبِيشوو وبِنِشُو عالفحم ... وعنا إشي أساسي الواحد لما يِشوي يدوق ... قبل ما يِحُط في الطنجرة ... لازم يدوق عشان يِقَدرُو مِستِوي ولا مش مستوي ... عشان نْبَيِض وجوهنا قدام الناس ... وبنجيب قزازتين سفن ... قزازتين كولا ... واهل الدار بالعزايم الكبيرة إلي زي كده مثلا الإم أو الأخو بِقعُدِش على السُفرة إلا لما كل الضيوف ياكلو ويِشبعو ونوديلهُم السِفِن لَحَدهُم ... وتفضلو وكولو يا جماعة  وأهلا وسهلا فيكو ... اتفضلو هي كل إشي موجود ... بعدين إسمع ... لو كان الضيف خجلان الكل بِدَسدِس فيه ... مثلا خُدلَك هالأصبعين كباب كُلهُم حاف ... دوق ... هي فخدة خود كُلهََا ... وكول هالجناح ... كول هالشيش طاووق ... بِنحُطلو كل أصناف الأكل قبالو ... ولما يِشْبَع الضيف عِنا بنقعد نحكيلُو إيش ؟ هادي الكلمة مشهورة عِنا ... زَاوِد ... زَاوِد يا زلمة ... والله ما شبِعِت زاود ... كول ... لسا مأكلتِش إشي ... عاد هوا بِكون ماكل بس هادي عشان إذا لسا نفسو فيه ياكل مَيِخجَلِش ... بنحكيو زاود ... والله الأكل زاكي ... هينا قاعدين ... كول يا زلمة ... وفي برضو بعد الأكل ... الفحم بعد ما نشوي عليه بزيد طبعا بِكون لِسَا مولع ... بِنحط بكرجين هالشاي الكبار إذا كانو كتار المعازيم ... بكرج الشاي الكبير على الشبك وبِغلي على نار هادية ... سبحان الله شاي الفحم إلو طعم خاص ... مش زي الغاز ... بِكون مع النعنع الطازة من الأرض ... عِنا أرض جنب الدار بنجيب نعنع وبِنحُط في الشاي بِكون طعمو ( زاكي ) وبكون طعمو فَواح وريحتو فواحة ... الواحد بِشُمُو من تاني دار ... الراس بِمخمخ عليه ... وبعد ما يِنبسط الشخص وياكل ويتهنا بنقيم الأكل وبنجيب مقبلات بعدها ... وإذا زاد بِنقوله كول يا زلمة ... خود كول حاف ... طبعا بِنكون كميات كبيرة عاملين ... فَبِزيد ... بزيد كتير ... بِكفي أهل الدار وزيادة كمان ... فلما يزيد والضيف بيجي بدو يِرَوِح بنكون مجهزين جاط طبعا بنحط مشاوي من الزايد ... بس لسا مش ماكلين منو ... خُوُدو يا زلمة هادا لأهل عيلتك بِتْعَشُو فيه ... والله لتاخدو ... وإذا مَرِضيش لا ... والله لتاخدو ... بِنفَعِش والله لتاخدو ... وهوا بياخدو بِنبسط وهيك بتكون العلاقات الإجتماعية قوية جدا "  
طيب إنتي حكيتي نقطة لفتت إنتباهي وهيا يزيد ولا يِخِس ... ليش هيك ؟ 
" والله شوف الأكل عِنا يزيد ولا يِخِس ... لإنو لو خَس يعني خَزْوَة بِحَقَك ... الكل بصير يِطَلَع هيكا الأكل خَس ولِسَا ( بناكل ) ... يعني من تاني لقمة الاكل يِخَلِص والله عيب ... يعني يزيد ولا يِخِس ... الواحد يقوم شبعان ويِبَيِض وجهو قدام الناس ... يعني هُوْ هاليوم مش متغلبين فيه ... لو إنو عَقَدر عيلتنا كان آه ماشي ... بس عِنا ضيوف لازم الأكل يزيد ولا يِخس لإنو لو خَس إحراج مش حلوة بحقنا ... عشان نْبَيِض وجوهنا قدام الضيف بنجيب بزيادة ... بِنْزَوِد عالمقدار تبعنا جاجتين تلاتة ... إفرض فرض كنا بتغدا وفاردين هالأكل لهُو توت توت ( تقصد زمور السيارة ) إجا عمي مثلا ... عمي ومرتو ... خَزوة الاكل مَيِكَفيش ... مش حلوة يعني ... خصوصا لما هوا يشوف الأكل قليل إحراج ... وجهنا بصير زي الإيش قدامهم ... بردو الضيف مثلا عمي إجا علينا بِستِحِي ياكل ... بِيَكُلِش ... حتى لو كان جعان ... بس لو كان شايف الاكل زيادة وبكفي وبِزِيد لتاني يوم غصبِنعَن أبوه بدو ياكل ... لإنو زايد ... عشان كده إحنا بنحكي يزيد ولا يخس ...  بدك تْبَيض وجهك ولو حد إجا تكونِش خزوة وإحراج "

